Document ID: 31995D0190

Komisijas lēmums
(1995. gada 17. maijs),
ar ko paredz īpašus nosacījumus, kuri reglamentē Filipīnu izcelsmes zvejniecības un akvakultūras produktu importu
(Dokuments attiecas uz EEZ)
(95/190/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 22. jūlija Direktīvu 91/493/EEK, ar ko nosaka veselības prasības attiecībā uz zvejniecības produktu ražošanu un laišanu tirgū [1], kurā jaunākie grozījumi izdarīti ar Austrijas, Somijas un Zviedrijas Pievienošanās aktu, un jo īpaši tās 11. pantu,
tā kā Komisijas ekspertu grupa ir bijusi pārbaudes vizītē Filipīnās, lai pārbaudītu apstākļus, kādos zvejniecības produkti tiek ražoti, uzglabāti un nosūtīti uz Kopienu;
tā kā Filipīnu tiesību aktu noteikumus par zvejniecības produktu veselības ekspertīzi un uzraudzību var uzskatīt par līdzvērtīgiem Direktīvā 91/493/EEK paredzētajiem noteikumiem;
tā kā Filipīnu kompetentā iestāde - Bureau of Fisheries and Aquatic Resources (BFAR) - spēj efektīvi pārbaudīt spēkā esošo tiesību aktu piemērošanu;
tā kā Direktīvas 91/493/EEK 11. panta 4. punkta a) apakšpunktā minētā veselības sertifikāta iegūšanas procedūrā jābūt iekļautai arī sertifikāta parauga definīcijai, prasību minimumam attiecībā uz valodu(-ām), kādā(-s) tas jāsagatavo, un tās personas kvalifikācijai, kas tiesīga to parakstīt;
tā kā, ievērojot Direktīvas 91/493/EEK 11. panta 4. punkta b) apakšpunktu, uz zvejniecības produktu iepakojumiem jābūt atzīmei, kurā norādīts trešās valsts nosaukums un izcelsmes uzņēmuma apstiprinājuma numurs;
tā kā saskaņā ar Direktīvas 91/493/EEK 11. panta 4. punkta c) apakšpunktu jāsagatavo apstiprinātu uzņēmumu saraksts; tā kā minētais saraksts jāsagatavo, pamatojoties uz BFAR paziņojumu Komisijai; tā kā tādēļ BFAR jānodrošina atbilstība noteikumiem, kas šai nolūkā paredzēti Direktīvas 91/493/EEK 11. panta 4. punktā;
tā kā BFAR ir sniedzis oficiālu nodrošinājumu par atbilstību Direktīvas 91/493/EEK pielikuma V nodaļā izklāstītajiem noteikumiem un par tādu prasību izpildi, kas līdzvērtīgas minētajā direktīvā noteiktajām uzņēmumu apstiprināšanas prasībām;
tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
Bureau of Fisheries and Aquatic Resources (BFAR) ir atzīts par Filipīnu kompetento iestādi, kas pārbauda un apliecina zvejniecības produktu atbilstību Direktīvas 91/493/EEK prasībām.
2. pants
Filipīnu izcelsmes zvejniecības un akvakultūras produktiem jāatbilst šādām prasībām.
1. Katram sūtījumam jāpievieno numurēts veselības sertifikāta oriģināls, kurš ir attiecīgi aizpildīts, parakstīts, datēts un kurš sastāv no vienas lapas atbilstoši šā lēmuma A pielikumā iekļautajam paraugam.
2. Produktiem jābūt iegūtiem apstiprinātos uzņēmumos, kas uzskaitīti šā lēmuma B pielikumā.
3. Izņemot neiesaiņotus saldētus zvejniecības produktus, kas paredzēti konservu ražošanai, uz visiem iepakojumiem jābūt neizdzēšamam uzrakstam - "Filipīnas" - un izcelsmes uzņēmuma apstiprinājuma numuram.
3. pants
1. Sertifikāts, kas minēts 2. panta 1. punktā, jāsagatavo vismaz vienā tās dalībvalsts valsts valodā, kur tiek veiktas pārbaudes.
2. Sertifikātā jānorāda BFAR pārstāvja vārds, uzvārds, kvalifikācija, kā arī tajā jābūt viņa parakstam un oficiālajam zīmogam, kura krāsa atšķiras no pārējo sertifikāta datu krāsas.
4. pants
Šo lēmumu piemēro no 1995. gada 1. augusta.
5. pants
Šis lēmums ir adresēts dalībvalstīm.
Briselē, 1995. gada 17. maijā

Labels: 0
3
18
6